作者:辛棄疾
標題:蘇武慢
內容:帳暖金絲，杯乾雲液，戰退夜□飂𩘟。障泥繫馬，掃路迎賓，先借落花春色。歌竹傳觴，探梅得句，人在玉樓瓊室。喚吳姬學舞，風流輕轉，弄嬌無力。塵世換、老盡青山，鋪成明月，瑞物已深三尺。豐登意緒，婉娩光陰，都作暮寒堆積。回首驅羊舊節，入蔡奇兵，等閒陳跡。總無如現在，尊前一笑，坐中贏得。